Fond na podporu vzdelávania – možnosti finančnej podpory pre študentov a pedagógov
Fond na podporu vzdelávania je zákonom zriadená inštitúcia, ktorá svoju činnosť vykonáva vo verejnom záujme. Cieľom fondu je podporovať vzdelávanie a prostredníctvom zvýhodnených pôžičiek pomáhať študentom vysokých škôl, ako aj pedagogickým a nepedagogickým zamestnancom v oblasti vzdelávania.
V akademickom roku 2026/2027 Fond na podporu vzdelávania ponúka možnosť požiadať si o študentskú, stabilizačnú, či pedagogickú pôžičku. 
Pôžičky pre študentov
Študentská pôžička bez ručiteľa
Je určená pre študentov I., II. a III. stupňa vysokoškolského štúdia v dennej forme.
· výška pôžičky 1 000 – 3 500 €
· bezúčelová a bez ručiteľa
· fixný úrok 4 % ročne
· splatnosť 1 – 10 rokov
Študentská pôžička s ručiteľom
Je určená pre študentov I., II. a III. stupňa vysokoškolského štúdia v dennej alebo externej forme.
· výška pôžičky 2 000 – 7 500 €
· bezúčelová a s ručiteľom
· fixný úrok 4 % ročne
· splatnosť 1 – 10 rokov
Excelentná pôžička
Je určená študentom vybraných excelentných zahraničných vysokých škôl v TOP 500 podľa stanovených podmienok Fondu.
· výška 8 000 – 19 900 € pri bezúčelovej pôžičke
· výška 20 000 – 40 000 € pri účelovej pôžičke
· s ručiteľom
· fixný úrok 4 % ročne
· splatnosť 1 – 10 rokov
Stabilizačné pôžičky
Stabilizačné pôžičky sú určené študentom vybraných študijných programov, ktorí sa pripravujú na výkon nedostatkového regulovaného povolania.
Stabilizačná pôžička – ošetrovateľstvo je určená denným študentom bakalárskeho študijného programu ošetrovateľstvo.
Stabilizačná pôžička – ostatné je určená denným študentom vybraných študijných programov pripravujúcich sa na výkon ďalších nedostatkových regulovaných povolaní. Patria sem lekár, zubný lekár, liečebný pedagóg, špeciálny pedagóg, vybrané učiteľské povolania či technik pre zdravotnícke pomôcky. 
Pri oboch stabilizačných pôžičkách platí:
· výška pôžičky 4 000 €
· bezúčelová a bez ručiteľa
· fixný úrok 4 % ročne
· splatnosť 1 – 10 rokov
· možnosť odpisu časti istiny pri splnení stanovených podmienok
Pedagogická pôžička
Je určená pedagogickým aj nepedagogickým – odborným zamestnancom pôsobiacim v oblasti vzdelávania.
výška pôžičky 1 000 – 15 000 €
bezúčelová
fixný úrok 4 % ročne
splatnosť 5 – 15 rokov
s ručiteľom, ak je suma 5 000 € a viac

Prvý termín na podanie žiadostí o študentské, stabilizačné a pedagogické pôžičky je do 30. septembra 2026.
Ďalšie termíny a výška dostupných finančných prostriedkov sa môžu meniť v závislosti od čerpania v jednotlivých kolách. 
Podrobné informácie o jednotlivých produktoch, podmienkach získania pôžičky, aktuálnych termínoch, potrebných dokumentoch a spôsobe podania žiadosti nájdete na webovej stránke Fondu na podporu vzdelávania – www.fnpv.sk.

